Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 170/11)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) , senest tre måneder efter datoen for offentliggørelsen.

ENHEDSDOKUMENT

»Vanille de l’île de La Réunion«

EU-nr.: PGI-FR-02447 – 3. januar 2019

BOB ( ) BGB (X)

1. Betegnelse(r)

»Vanille de l’île de La Réunion«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

»Vanille de l’île de La Réunion« er hele forarbejdede vaniljestænger med korn af sorten Vanilla fragrans (Salisbury) Ames, syn. Vanilla planifolia Andrews med en minimumslængde på 14 cm. De må højst have overfladiske pletter eller overfladiske beskadigelser på 20 % af deres længde.

»Vanille de l’île de La Réunion« markedsføres udelukkende i tre former:

— »Tørret« vanilje Der er udelukkende tale om hele stænger, hvoraf maksimalt 3 cm eventuelt er flækket. De har en olieagtig overflade og en ensartet farve, der går fra brun til mørk chokoladebrun. De har en blød tekstur. De tørrede vaniljestænger er bøjelige og kan bukkes uden at knække. Vandindholdet ligger på mellem 25 % og 42 % ved markedsføringen, og vanillinindholdet i tørstof ligger på minimum 1,8 %.

— »Frisk« vanilje Der er udelukkende tale om hele stænger, hvoraf maksimalt 6 cm eventuelt er flækket. De friske vaniljestænger er fyldige, skinnende og har en ensartet kastanjebrun farve med rødlige nuancer. De er stive og kan ikke bøjes. Vandindholdet ligger på mellem 60 % og 80 % ved markedsføringen, og vanillinindholdet i tørstof ligger på minimum 2 %.

— »Rimdækket« vanilje Der er tale om hele tørrede og friske vaniljestænger, der rimdækkes naturligt under den aromatiske modningsproces ved, at der udvikles vaniljekrystaller på overfladen, der kan have forskellige former: krystaller med facetter, i stjerneform, i nåleform og krystaller som sukkerkorn. De er flækket i højst halvdelen af deres længde. Rimdækket tørret vanilje har et vandindhold på mellem 25 % og 42 %, mens rimdækket frisk vanilje har et vandindhold på mellem 60 % og 80 %. Vanillinindholdet i tørstof er på minimum 1,8 % og 2 % for henholdsvis rimdækket tørret vanilje og rimdækket frisk vanilje.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Følgende aktiviteter foregår i det geografiske område:

— produktion af grøn vanilje (plantning, høst)

— forarbejdning (fermentering, dampning, tørring, modning, sortering).

3.5. Særlige regler for udskæring, rivning eller emballering osv. af det produkt, som betegnelsen henviser til

Inden markedsføringen pakkes de tørrede, friske og rimdækkede vaniljestænger i forskellige former for lufttætte og ubrydelige emballager for at begrænse tab af aroma og en alt for stor udtørring.

3.6. Særlige regler for mærkning af det produkt, som betegnelsen henviser til

Etiketten skal være forsynet med betegnelsen »Vanille de l’île de La Réunion« og EU’s BGB-symbol i samme synsfelt.

Etiketten skal i givet fald være forsynet med betegnelsen »vanille fraîche« (frisk vanilje), som eventuelt suppleres med betegnelsen »givrée« (rimdækket).

4. Præcis afgrænsning af det geografiske område

Det geografiske område for »Vanille de l’île de La Réunion« er afgrænset i henhold til klimatiske og historiske kriterier.

Dette geografiske område er beliggende i kommunerne på den østlige del af øen La Réunion: Bras-Panon, Saint-André, Saint-Benoît, Saint-Joseph, Saint-Philippe, Sainte-Marie, Sainte-Rose og Sainte-Suzanne.

Den maksimale højde over havet i dette område er 700 m i ovennævnte kommuner.

5. Tilknytning til det geografiske område

Tilknytningen mellem »Vanille de l’île de La Réunion« og det geografiske område er baseret på denne vaniljes kvalitet, der tilskrives naturbestemte faktorer og producenternes knowhow, og dens omdømme.

Generelt er klimaet på Réunion kendetegnet ved milde temperaturer. Øens geografiske placering tæt ved stenbukkens vendekreds og navnlig oceanets og passatvindenes regulerende rolle er de vigtigste årsager til dette milde klima.

På den østlige del af øen, der kaldes »côte au vent«, er nedbøren mere markant, idet den gennemsnitlige årlige nedbør i den dyrkbare del af dette område er 3 000 mm. Op til 700 meters højde er de klimatiske forhold således både milde og fugtige og særligt egnede til tilplantning med og udvikling af vaniljeplanten. Disse særlige klimatiske forhold ligger til grund for de særlige kendetegn, der gør sig gældende for »Vanille de l’île de La Réunion«, både i dyrkningsfasen, hvor de beriger stængerne med forløberne til de aromatiske komponenter (herunder glucovanillin, forløberen til vanillin), og i forarbejdningsfasen, dels ved at fremme bevarelsen af den enzymaktivitet, der er nødvendig for dannelsen af en aromatisk duft, dels ved at fremme en langsom tørring af stængerne, der er gavnlig for den fuldstændige udvikling af aromaen i »Vanille de l’île de La Réunion«, og endelig ved at gøre det muligt at opnå et fleksibelt og bøjeligt produkt.

Producenternes knowhow spiller ligeledes en vigtig rolle for de særlige kendetegn, der gør sig gældende for »Vanille de l’île de La Réunion«.

Knowhow om vaniljeproduktion har sit udspring på Réunion. Det er således på Réunion, at man opdagede bestøvningsprocessen og udviklede forarbejdningen af vanilje ved hjælp af fermentering og dampning. Selv om disse processer i dag er vidt udbredt, er det ikke desto mindre den knowhow, som producenterne på Réunion har udviklet, der er sikrer, at der opnås et kvalitetsprodukt. Opbindingen af lianerne, der almindeligvis kaldes »bouclage des lianes« (»indfangning af lianer«), gør det muligt for planten at gendanne rødderne og sætte blomster inden for rækkevidde, hvorefter den manuelle bestøvning kan finde sted. Begrænsningen af antallet af blomster eller bønner pr. stængel (manuel udtynding) fremmer dannelsen af bønner af god størrelse. Forarbejdningsfasen fremkalder hele smagen i »Vanille de l’île de La Réunion«. Tørringen i solen og dernæst i skyggen i mindst 20 dage og modningen i lufttætte beholdere i mindst 7 måneder er således garanti for kvalitet. Med disse to faser undgås den kreosotsmag, som kan opleves ved andre vaniljetyper, der tørres for hurtigt og modnes i vakuumpakkede poser (anaerob fermentering). Det er under modningsprocessen, at rimlaget eventuelt opstår på de tørrede eller friske vaniljestænger. Endelig gør sorteringen under hele processen det muligt at opnå en vanilje af høj kvalitet både med hensyn til partiets sundhedsmæssige tilstand (fjernelse af bønner med fejl) og med hensyn til dets ensartethed (homogen tørring).

Vaniljens betydning i øens økonomi er så stor, at en vaniljelian tegnet af guvernør Merwart i 1925 blev anbragt på et fremtrædende sted på Réunions rigsvåben. Dette rigsvåben er forsynet med Ostindisk kompagnis devise: »florebo quocumque ferar« (jeg blomstrer overalt, hvor jeg bliver plantet).

Kvaliteten af »Vanille de l’île de La Réunion« har givet den et omdømme, der først og fremmest er baseret på dens enestående aromatiske duft, der er resultatet af plantens perfekte akklimatisering til de vulkanske skråninger på den østlige del af øen og den knowhow, som er blevet udviklet på Réunion.

»Vanille de l’île de La Réunion« er en chokoladebrun vanilje, der er efterspurgt af de store kokke og velrenommerede konditorer. Den har i omkring 20 år eksisteret i form af en frisk vanilje med en højere fugtighed. Dette subtile produkt med en meget mild smag er således det produkt, som de store franske stjernekokke som Alain Passard, Guy Martin, Pierre Hermé eller Jacques Genin har valgt på grund af dens høje kvalitet både i tørret og frisk tilstand. Olivier Roellinger, en berømt chefkok med en passion for krydderier, anbefaler denne vanilje. Ifølge ham er den: »Ubestrideligt den skønneste, den har en fin og mild duft (...). »Vanille de l’île de La Réunion« adskiller sig ved sin fine og milde karakter. Dyrkningen og forarbejdningen af den beherskes perfekt i dette franske departement. Visuelt er den ofte den smukkeste og mest velplejede«.

Den rimdækkede vanilje er et exceptionelt produkt. Bønnens høje indhold af vanillin bevirker, at den krystalliserer på overfladen i en let, pudderagtig udblomstring. Denne vanilje er mere intenst og delikat parfumeret, hvilket gør den meget efterspurgt blandt smagsdommere og store kokke.

Talrige artikler eller udsendelser ærer dens exceptionelle egenskaber. Udsendelsen »Epicerie Fine« på TV5 Monde med stjernekok Guy Martin har for nylig været helliget »Vanille de l’île de La Réunion«. Heri lovpriser Guy Martin og en række store navne inden for gastronomi, konditori og kolonialvarer af høj kvalitet produktet.

Et besøg på en vaniljeplantage er et uomgængeligt stop på turistture på Réunion. Mange forarbejdningsvirksomheder tilrettelægger besøg for turister på deres anlæg og i deres butikker for at afsætte deres produkter.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://extranet.inao.gouv.fr/fichier/CDC-VanilleidlReunion.pdf

(1) EUT L 343 af 14.12.2012, s. 1.